
28.
Par grozījumu Ogres novada attīstības programmas 2022. - 2027. gadam Investīciju plānā 2022. - 2027. gadam

Saskaņā ar Ogres novada pašvaldības (turpmāk – Pašvaldība) domes 2022. gada 24. novembra lēmumu “Par Ogres novada ilgtspējīgas attīstības stratēģijas 2022. - 2034. gadam 2.1. redakcijas, Ogres novada attīstības programmas 2022. - 2027. gadam 2.1. redakcijas un Vides pārskata apstiprināšanu”[footnoteRef:1] (protokols Nr. 27; 24.) apstiprināta Ogres novada ilgtspējīgas attīstības stratēģija 2022. - 2034. gadam[footnoteRef:2] (turpmāk – Stratēģija), Ogres novada attīstības programma 2022. - 2027. gadam[footnoteRef:3] (turpmāk – Attīstības programma), Attīstības programmas Rīcības plāns 2022. - 2027. gadam[footnoteRef:4] un Investīciju plāns 2022. - 2027. gadam[footnoteRef:5].   [1:  https://tapis.gov.lv/tapis/lv/downloads/152986 ]  [2:  https://tapis.gov.lv/tapis/lv/downloads/153036 ]  [3:  https://tapis.gov.lv/tapis/lv/downloads/152978 ]  [4:  https://tapis.gov.lv/tapis/lv/downloads/171819 ]  [5:  https://tapis.gov.lv/tapis/lv/downloads/250564  (30.04.2026. redakcija)] 

Saskaņā ar Ministru kabineta 2014. gada 14. oktobra noteikumu Nr. 628 „Noteikumi par pašvaldību teritorijas attīstības plānošanas dokumentiem” 73. punktu rīcības plānu un investīciju plānu aktualizē ne retāk kā reizi gadā, ievērojot pašvaldības budžetu kārtējam gadam. Aktualizēto rīcības plānu un investīciju plānu apstiprina ar domes lēmumu un ievieto Teritorijas attīstības plānošanas informācijas sistēmā. 
Stratēģijas pirmais stratēģiskais mērķis paredz, ka Ogres novadā ir izveidots līdzsvars starp dabas un vides kvalitāti un cilvēku vajadzībām, savukārt otrais stratēģiskais mērķis paredz, ka Ogres novada demogrāfija iegūst ilgtspējīgu raksturu. Attīstības programma nosaka vidēja termiņa prioritāti VTP-2. Pakalpojumu pieejamība un augstvērtīga dzīves vide un Rīcības virzienu RV-2 Konkurētspējīgu izglītības pakalpojumu nodrošināšana. Minētajam rīcības virzienam pakārtots uzdevums U-3.2. Veicināt sporta infrastruktūras un sporta iestāžu materiāli tehniskās bāzes attīstību atbilstoši inovatīvajiem tehniskajiem risinājumiem.
Projekts “Jauns basketbola laukums nākamajām zvaigznēm Ogrē, Ogres novadā” ir vērsts uz kvalitatīvas un brīvpieejas sporta infrastruktūras attīstību, lai veicinātu iedzīvotāju fizisko aktivitāti, veselīgu dzīvesveidu un interesi par basketbolu. Projekta ietvaros paredzēts izveidot FIBA standartiem atbilstošu āra basketbola laukumu, nodrošinot mūsdienīgu segumu un aprīkojumu. Jaunais laukums būs publiski pieejams dažādām iedzīvotāju grupām – sporta profesionālās ievirzes izglītības iestāžu audzēkņiem, bērniem, jauniešiem un pieaugušajiem, tādējādi sekmējot sporta pieejamību un sabiedrības iesaisti aktīvās brīvā laika pavadīšanas aktivitātēs, kā arī veicinot veselīgu dzīvesveidu sabiedrībā. 
Projekta īstenošana veicinās jauniešu iesaisti sportā, jaunas profesionālās ievirzes programmas licencēšanas iespējas Ogres Basketbola skolā (laukums atrodas 70 m attālumā no tās), palīdzēs attīstīt vietējos talantus un stiprinās kopienas saliedētību. Papildus tam projekts radīs iespējas organizēt vietēja mēroga sporta pasākumus un sacensības, kā arī veicinās sadarbību starp pašvaldību, sporta organizācijām un vietējo sabiedrību. Projekta rezultātā tiks izveidota ilgtspējīga un kvalitatīva sporta infrastruktūra, kas ilgtermiņā veicinās basketbola attīstību, kvalitatīvu brīvā laika pavadīšanu dažādām vecuma grupām un iedzīvotāju dzīves kvalitātes uzlabošanos.
Pamatojoties uz Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” 73. punktu,

balsojot: ar 19 balsīm "Par" (Andris Krauja, Artūrs Mangulis, Atvars Lakstīgala, Dace Kļaviņa, Dace Veiliņa, Dzirkstīte Žindiga, Egils Helmanis, Gints Sīviņš, Ilmārs Zemnieks, Iluta Jansone, Jānis Iklāvs, Kārlis Ansons, Kārlis Avotiņš, Matīss Mežaks, Raivis Rubīns, Raivis Ūzuls, Rūdolfs Kudļa, Sarmīte Ozoliņa, Uldis Skudra), "Pret" – nav, "Atturas" – nav, "Nepiedalās" – nav,
Ogres novada pašvaldības dome NOLEMJ:

1. Papildināt Ogres novada attīstības programmas 2022. - 2027. gadam Investīciju plānu 2022.  -  2027. gadam (turpmāk – Investīciju plāns) ar 3.2.20. apakšpunktu saskaņā ar šā lēmuma pielikumu. 
2. Uzdot Ogres novada pašvaldības Centrālās administrācijas Attīstības un plānošanas nodaļas telpiskajam plānotājam:
2.1. ievietot šo lēmumu un Investīciju plānu Teritorijas attīstības plānošanas informācijas sistēmā piecu darbdienu laikā pēc šī lēmuma pieņemšanas;
2.2. nodrošināt paziņojuma par šo lēmumu publicēšanu Ogres novada pašvaldības oficiālajā tīmekļvietnē www.ogresnovads.lv nedēļas laikā pēc šī lēmuma pieņemšanas un nākošajā Ogres novada pašvaldības informatīvā izdevuma numurā. 
3. Kontroli par lēmuma izpildi uzdot Ogres novada pašvaldības izpilddirektoram.


(Sēdes vadītāja,
domes priekšsēdētāja A. Kraujas paraksts)

